205 Lilium

In lilio nota moralis puritas quando vir sanctus ei comparatur, Ose. [14:6]: Justus *germinabit sicut lilium*. Ideo signanter dicitur lilium non harundo mobilis per adulacionem, non vrtica pungens ad detracionem, non cicuta texidans per infeccionem.

Item, in lilio sunt sex folia niuei candoris et sex grana aurei coloris. In primis sex mentis pudicicia.

¶ Primum folium est victualium sobrietas. Vnde Hieronimus in *Epistola*, virgo vinum fugiat ut venenum, quia Prou. 20[:1]: *Luxuriosa res vinum*.

Secundum folium est habitus asperitas. Vnde Bernardus, asperior cardo pannum facit leniorem.

Tercium folium est laboris strenuitas.

Quartum folium est custodia seu suum maxime visus et auditus. Exemplum in *Dina filia* Jacob que *egressa* *ut videret mulieres* oppressa est, Gen. 34[:1].

Quintum folium est modestia verborum, 1 Cor. 15[:33]: *Nolite seduci:* inanibus verbis *corrumpunt* enim *bonos mores colloquia [mala].*

Sextum folium est fuga occasionum et oportunitatum. Gen. 19[:17]: *Nec stes in omni* loco Jordani, nec in omni circa regione. Videmus quod animalia siluestria pulchriorem habent pellem quam domestica. Et 2 Reg. 13[:10] /f. 61rb/ Amos corripit sororem suum Thamar cum esset sola in conclaui.

¶ Item, lilium pallet in radicibus, viret in folis, candet in floribus, rubet in granis. Sic vir iustus pallet per humilitatem, viret per animositatem, candet per castitatem, rubet per caritatem. Uel sic lilium pallet in radice, viret in stipite, candet infloret, sic vir iustus pollet in sui consideracione, viret in operacione, candet in operacione. Igitur Matt. 6[:28]: *Considerate lilia agri quomodo crescunt*. Quia lilium crescendo proficit, dum spinis pungitur, dum lapidibus circumdatur, et tanto alcius crescit, quanto profundius radicatur. Et cum non vindicat se nec vicem reddit, sed expanditur et repanditur ad Deum per cordis oblacionem et ad proximum reclinatur per operacionis subuencionem. Igitur *florete flores quasi lilium*, Eccli. 39[:19]. Quo ad castitatem quia sicut lilium fetet si conteratur, sic castitas si violetur. Et etiam quo ad pacienciam quia sicut lilium corporibus exustis medetur, sic paciencia cordibus tribulatis.

Item, nota quod lilium melius seruatur inter spinas quam inter manus. Sic continencia melius seruatur inter opera penitencie quam inter oscula, tactus, et amplexus. Vnde Ambrosius in suo *Hexameron*, dicit quod rosa ante peccatum Ade spinam non habet sed non inter frutices spinosos melius crescit, sic ante peccatum Ade non sunt necessitate quod castitas se affligeret per penitenciam, sed modo eo quod secundum Augustinum, castitas in deliciis periclitatur. Vnde expertum est rosas magno tempore posse custodiri sub vasis inclusas ad quas ventus uel aer intrare non posset, sic castitas in carne non posset, sic castitas in carne humili carens vento, in uasis glorie, in aere solicitacionis humane seruari poterit.

¶ Alioquin facile perditur, Jac. 1[:11]: *Flos ejus decidit*. Secundum Vegecium, *De re militari*, quando vna pars exercitus potest subtrahere ab alia victualia, deuincet eam, sic si spiritus subtrahat a carne delicias, subiugabit eam. Exemplum in Claudio, libro 6, et in Ovido, *Magno* libro 9, quomodo Hercules deuicit Antheum gigantem filium terre suspendendo et constringendo illum a terra, Prou. 26[:20]: *Cum defecerint ligna extinguetur ignis*.

Item, Can. 2[:3] dicitur, *Sicut lilium inter spinas, sic amica mea inter filias*, id est, sic est anima michi delecta inter animas reprobas. Nam sicut lilium inter spinas pretendit albedinem contra spinarum nigredinem, pretendit lenitatem contra spinarum acumen, sic anima sancta contra spinas viciorum prebet delicias virtutum. Quia contra sordes mentis tenet mundiciam cordis, contra duriciem in ore exercet pietatem in opere, contra amaritudenem male loquencium prebet dulcedinem oracionis.

Propter primum, sicut anima sancta delectatur in mundicia, sic Christus delectatur in mundis afficibus. Igitur quilibet volens habere Deum propicium, studebat in statu suo possidere mundiciam. Quia sicut sequitur Prou. [22:11]: *Qui diligit cordis munditiam, regem habebit amicum*. Et nota hic quod signanter debet *cordis mundiciam*, quia hoc potest homo habere etiam in statu coniugali, viduali, et virginali. Nam parum valet integritas corporis siue mundicia mentis. Ille vero que dolent quod virgines sunt et quod non traduntur cito nuptui non habent vtramque mundiciam mentis et corporis, sed que vtramque seruant celi lilia dici possunt quia secundum Hieronimum in *Epistola*,in carne, preter carnem viuere, pocius est vita angelica quam humana. Qui ergo non poterit esse lilium celi, id est, virgo mente et corpore, sic lilium templi hic est, teneat se in mundicia viduali. Et qui non potest hoc sit, saltem lilium horti quod circumclusum est, quia nemo est alienus illud debet venditare.

Vnde in signum talis mundicie conseruande anulus rotundus in digitor, quasi in circuitu lilii murus ita ut iam sponse competat illud Can. [5:1]: *Veniat dilectus meus in hortum suum*, scilicet Christus, ut lilia colligat et in iusta per mundiciam multiplicata status vidualis potest dici lilium templi quia lilium templi vlterius non defertur, nec vidue debent nisi proprios et ecclesiam frequentare, quia lilium discursum prohibet Apostolus, [2] Tim. [4:7]. Huic est quod in templo entrant lilia super candelabrum quia vere vidue debent alios prouocare ad exemplum. Set plures illarum sunt homine sicut sol sequia, id est, **rede flour** quia collorant ornamenta sua, uicicius /f. 61va/ vendentur et si tales debent dici lilia, pocius dicantur lilia agri quam templi, quia patent discursibus animalium. *Considerate*, inquit euuangelista [Matt. 6:28], *lilia agri quomodo crescunt, non laborant*, *neque nent*. Lilia sunt forte per continenciam carnis, sed non templi per deuocionem mentis, crescunt in temporalibus sed non laborant in spiritualibus. Ideo sunt lilia agri quia exponunt se periculo duplici, nam quedam earum volunt esse vere vidue, id est, vnius viri relicte, sed multorum innuo tamdiu nubunt quod nichil albedinis remanet in flore huius lilii nisi frutex aridus et fictus.

¶ Status vero virginalis dicitur lilium celi quia in celo sumpsit originem et florebit in eternum ante diuinum. *Erunt*, inquit [Matt. 22:30], *sicut angeli Dei in celo*. Et nota quod status coniugalis incepit in paradiso, vidualis in mundo, virginalis in celo. Huic est quod Salomon in templo posuit lilia in capitellis columpnaurm in signum quod virginitas excellit in dignitate alios status. Vnde et virgo quedam requisita a matre an vellet habere centum coronas cum virginitate an triginta cum marito. Respondit quod propter capitis et colli debilitatem et ponderis grauitatem non posset tot coronas proferre. Igitur secundum illud Eccli. 39[:19]: *Florete flores quasi lilium*, id est, mundiciam seruate in aliquo statu approbato, *date odorem* prouocando capitis ad fletum, et compunctionem pro peccatis bona proferendo ad edificiorum aliorum secundum illud Apostoli, 2 Cor. [2:15]: *Christi bonus odor sumus*. *Frondete in gratiam* [Eccli. 39:19], fructus generando. Et nota hic quod sicut in flore lilii sunt sex floria et quodlibet formatur ad modum lingue.

Item, sex modi potest homo formare linguam suam ad loquendum bonum odoriferum. Primo ad commendacionem Dei. Secundo ad humiliacionem sui. Tercio vitas bonorum recitando. Quarto ignorantes informando. Quinto absentes iuste defendendo. Sexto pro se et aliis orando. Et si ista fiant in caritate tunc habet lilium semen in flore relucens aureo colore, sed quod dolendum est ista folia iam emarcuerunt in multis, quia succreuerunt sicute pro liliis que sunt grauis odoris, quia Deum blasphemant et horribiles juraciones. Contra primum seipsos iactant et extollunt. Contra secundum vana recitant de vita aliorum. Contra tercium ignorantes derident verbis prouocando. Contra quartum aliis detrahunt. Contra quintum nichil petunt orando nisi vindictam aliorum uel bona temporalia pro seipsis. Contra sextum et sic non redolent sed fetent, secundum illud Ysai. 3[:24]: *Erit pro suavi odore fœtor*.